text: Pierre elsker at spille kørestolsdart- nu sætter han gang i sporten i Danmark
  26 november 2016 kl. 13.59
  21-årige Pierre Petersen er så glad for dart, så han nu selv arrangerer et stort internationalt dartstævne i Vejle.
  Hvad gør man egentlig, hvis der ikke findes nogen dartklub for kørestolsbrugere, og sporten den bare er så spændende, så man har lyst til at spille noget mere.
  - Det var en aften, jeg kedede mig, jeg så det i fjernsynet og blev hængende, fordi det var meget spændende, siger Pierre Petersen til TV SYD.
  For Pierre Petersen, der er lam og selv sidder i kørestol, da lå løsningen i hvert fald lige for, da han fandt ud af, at der ikke findes nogen klub, hvor han kan spille.
  Pierre Petersen, Vejle: "Det var en aften, jeg kedede mig, jeg så det i fjernsynet og blev hængende, fordi det var meget spændende"
  Til januar er han medarrangør af den første internationale dartturnering for kørestolsbrugere nogensinde i Danmark.
  Interessen for at spille dart den kom lidt ved en tilfældighed, men nu har den for alvor fået fat, og Pierre Petersen øver sig lige nu flittigt derhjemme i Vejle.
  - Hvis jeg bliver ved med at øve mig, så regner jeg med at jeg vinder turneringen. Og hvis jeg ikke vinder, så vil jeg skyde efter en top fem placering, siger Pierre Petersen til TV SYD.
  Stævnet foregår i Vejle 7. januar næste år.
  
  